Document ID: 32000D0295

Απόφαση του Συμβουλίου
της 3ης Νοεμβρίου 1998
σχετικά με τη σύναψη διμερούς συμφωνίας μεταξύ της Κοινότητας και της Δημοκρατίας της Κύπρου σχετικά με τη συμμετοχή της Δημοκρατίας της Κύπρου σε κοινοτικό πρόγραμμα στο πλαίσιο της κοινοτικής πολιτικής στον οπτικοακουστικό τομέα
(2000/295/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 127 παράγραφος 4 και το άρθρο 130 παράγραφος 3, σε συνδυασμό με το άρθρο 228 παράγραφος 3 πρώτο εδάφιο,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
Εκτιμώντας τα ακόλουθα:
(1) Το ψήφισμα του Συμβουλίου Σύνδεσης ΕΕ-Κύπρου, της 12ης Ιουνίου 1995, καθόρισε ορισμένα στοιχεία προενταξιακής στρατηγικής τα οποία περιλαμβάνουν τη συμμετοχή της Δημοκρατίας της Κύπρου σε κοινοτικά προγράμματα.
(2) Σύμφωνα με την απόφαση 95/563/ΕΚ(3) και την απόφαση 95/564/ΕΚ(4), η Κοινότητα θέσπισε πρόγραμμα για την ενθάρρυνση της ανάπτυξης και της διανομής ευρωπαϊκών οπτικοακουστικών έργων, καθώς και πρόγραμμα κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (στο εξής αποκαλούμενα ομού "πρόγραμμα MEDIA ΙΙ").
(3) Οι προαναφερόμενες αποφάσεις προβλέπουν στα άρθρα 6 και 5, αντίστοιχα, ότι το πρόγραμμα MEDIA ΙΙ είναι ανοικτό στη συμμετοχή της Δημοκρατίας της Κύπρου.
(4) Η επιτυχής συνεργασία στον τομέα αυτό συνεπάγεται ότι τα συμβαλλόμενα μέρη δεσμεύονται γενικά να καταβάλλουν συμπληρωματικές προσπάθειες για την προώθηση της ευρωπαϊκής διάστασης του οπτικοακουστικού τομέα.
(5) Η Δημοκρατία της Κύπρου έχει κυρώσει τη σύμβαση του Συμβουλίου της Ευρώπης για τη διασυνοριακή τηλεόραση, γεγονός το οποίο αποτελεί σημαντικό βήμα στη διαδικασία της νομοθετικής ευθυγράμμισης.
(6) Η Επιτροπή, εξ ονόματος της Κοινότητας, έχει διαπραγματευθεί συμφωνία μεταξύ της Ευρωπαϊκής Κοινότητας και της Δημοκρατίας της Κύπρου περί εγκαθιδρύσεως συνεργασίας στον οπτικοακουστικό τομέα, συμπεριλαμβανομένης της συμμετοχής στο πρόγραμμα MEDIA ΙΙ, για να επιτρέψει τη συμμετοχή της Δημοκρατίας της Κύπρου στο πρόγραμμα MEDIA ΙΙ.
(7) Η συμφωνία αυτή θα πρέπει να εγκριθεί,
ΑΠΟΦΑΣΙΖΕΙ:
Άρθρο 1
Η συμφωνία μεταξύ της Ευρωπαϊκής Κοινότητας και της Δημοκρατίας της Κύπρου περί εγκαθιδρύσεως συνεργασίας στον οπτικοακουστικό τομέα, συμπεριλαμβανομένης της συμμετοχής στο πρόγραμμα MEDIA ΙΙ, εγκρίνεται εξ ονόματος της Κοινότητας.
Το κείμενο της συμφωνίας επισυνάπτεται στην παρούσα απόφαση.
Άρθρο 2
Η Επιτροπή εκπροσωπεί την Κοινότητα στη Μεικτή Επιτροπή που προβλέπει το άρθρο 6 της συμφωνίας.
Άρθρο 3
Ο πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση που προβλέπει το άρθρο 14 της συμφωνίας.
Άρθρο 4
Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 3 Νοεμβρίου 1998.

Labels: 12
18
15
5